**Ұстаз – ұлы тұлға**

***«Мұғалім – зор тұлға,***

***ол күннің құдіретті сәулесі сияқты»***

***(К.Д. Ушинский )***

Осынау ұлы ғаламда шәкірт болып, мұғалімнен дәріс алмаған адам кемде-кем. Біздер, адамдар, өмірімізде кездесетін талай жандарды жылдар ағысымен ұмытуымыз мүмкін, алайда ең алғаш қалам ұстатып, сан ғылымның сырын үйреткен ұстаздар есімі санамызда мәңгі сақталады. Ұстаздықтың ұлағаты мен құдіреті де осында емес пе? Өйткені ұстаз – мақтан тұтар мамандық. Киелі әрі өте көне мамандық. Әр адам – қайталанбас тұлға. Оның жан дүниесі - өзінше бір әлем. Ал ұстаз сол әлемді шартарапқа жетелеуші. Ұстаз - бала болмысына өзгеріс енгізуші, бағыт-бағдар беруші, ата-ананың сенімді көмекшісі. Бүгінгі ұстаз шәкіртіне ғылым негіздерінен мәлімет беріп қана қоймай, оны дүниежүзілік білім, ақпарат, яғни қатаң бәсеке жағдайында өмір сүруге тәрбиелейді. Бұл - әркімнің қолынан келе бермейтін, ерекше талантты қажет ететін, бай қиялды адамға тән қасиет. Сондай-ақ, ұстаз күнбе-күнгі өзінің көп қырлы еңбегінде мазмұны әр түрлі кездейсоқ жайттардың туындап отыратынын алдын-ала сезіп, болжап және оның оң шешімін таба біледі. Сондықтан да ұстазды әр баланың жан-дүниесін танып-білуші деуге болады. Мен өз ұстазымды мақтан тұтамын. Осындай қызығы да, қиындығы мол мамандықты таңдаған менің алғашқы ұстазым Қарлығаш Жексенбайқызы мектеп табалдырығын аттаған күннен маған ғылымның сан сырын ашып келеді. «Ұстаз болу – бала кезімнен арманым еді. Оқу бітіргеннен ұстаздық деген киелі мамандықтың сырын ашып, қыры мол, мектеп деген үлкен дарияда жүзіп келе жатырмын» - дейді ол кейде өз әңгімесінде.

Біздің мұғалім өзі оқытатын пәндерін және оқушыларды жақсы көреді. Оқушыны жақсы көруі дегеніміз - оны жақсы түсініп, сыйлау. Өйткені, ол әрқайсымыздың қабілетімізді танып, сабақты түсіну үшін әр түрлі тәжірибелер жасап, есептер шығарудың жолдарын үйретеді. Сондықтан оқығанымызды тез есте сақтаймыз. Әдебиеттік оқу сабағында көрген түрлі образдардан көп әсер алып, есте сақтап, тіпті ең қарапайым образға таңданамыз.

Қарлығаш Жексенбайқызы өзі оқып тәмамдаған Мамай орта мектебінде 15 жылдан астам еңбек етіп келеді. Қарлығаш апай өте сыпайы, инабатты, мәдениетті адам. Мұғалімдер ұжымы да ол кісінің еңбексүйгіштік, шеберлік, іскерлік сияқты қасиеттерін жоғары бағалайды. Қарлығаш апайдың білім берудің тыныс-тіршілігін жақсы білетін, зор парасаттылық пен ұйымдастырушылық қасиетінің арқасында біздің сынып жүз пайыз оқу сапасына қол жеткізіп келеміз. Қарлығаш Жексенбайқызы барлық істе жоғары белсенділік танытып, ел ішінде де үлкен беделге ие. Ол кісінің игі істерін біз әрдайым бағалап, ұмытпаймыз.

**Қайруллина Арайлым**

**Ақмола облысы**

**Еңбекшілдер ауданы**

**Мамай орта мектебінің 4-сынып оқушысы.**